በተለያዩ ወንጀሎች ተጠርጥረው የታሰሩ ከፍተኛ የጦር መኮንኖች ላይ ተጨማሪ የምርመራ ጊዜ ተፈቀደ
ከአቶ ሴኩቱሬ መኝታ ቤት የተለያዩ የጦር መሣሪያዎች መገኘታቸውን ፖሊስ ገለጸየአቶ ሥዩም መስፍን ባለቤትና ልጅ ፍርድ ቤት ቀረቡበሰሜን ዕዝ ላይ ጥቃት እንዲደርስ አድርገዋል የተባሉና በተለያዩ የወንጀል ድርጊቶች የተጠረጠሩ ከፍተኛ የጦር መኮንኖች ፍርድ ቤት ቀርበው ተጨማሪ የምርመራ ጊዜ ተፈቀደባቸው፡፡ በኢሕአዴግ ውስጥ በተለያዩ ኃላፊነቶች ላይ ይሠሩ የነበሩትና ባለፉት ሁለት ዓመታት ግን የት እንደነበሩ ባይታወቅም፣ በቅርቡ ከሕወሓት አመራሮች ጋር በትግራይ ክልል እንደነበሩ የታወቀው አቶ ሴኩቱሬ ጌታቸው መኝታ ቤት ውስጥ የተለያዩ የጦር መሣሪያዎች ሲገኙ፣ የአቶ ሥዩም መስፍን ባለቤትና ልጅ ፍርድ ቤት ቀርበው የምርመራ ጊዜ ተጠይቆባቸዋል፡፡የሰሜን ዕዝ ከማዕከል ጋር የሚገናኝበትን ሬዲዮ መገናኛን በማቋረጥ ጥቃት እንዲርስበት በማድረግ ተጠርጥረው የታሰሩት ብርጋዴር ጄኔራል ገብረ መድኅን ፈቃዱ (ወዲ ነጮ) እና የመከላከያ አካዳሚ ኮሌጅ አመራር የነበሩት ብርጋዴር ጄኔራል አሊጋዝ ገብሬን ጨምሮን 11 ተጠርጣሪዎች ፍርድ ቤት ቀርበዋል፡፡ የፌዴራል ፖሊስ ወንጀል ምርመራ ቡድን ተጠርጣሪዎቹን ኅዳር 30 ቀን 2013 ዓ.ም. እና ታኅሳስ 1 ቀን 2013 ዓ.ም. በፌዴራል የመጀመርያ ደረጃ ፍርድ ቤት አራዳ ምድብ አንደኛ ወንጀል ችሎት ያቀረባቸው ሲሆን፣ ቀደም ብሎ በተሰጠው የምርመራ ጊዜ የሠራውን የምርመራ ሪፖርት ለፍርድ ቤቱ ገልጿል፡፡ የበርካታ ምስክሮችን ቃል መቀበሉንና በርካታ የሰነድ ማስረጃዎችን መሰብሰቡን አስረድቷል፡፡ ተጠርጣሪዎቹ በአዲስ አበባ ከተማ ውስጥ በህቡዕ ድብቅ የፖለቲካ የጥፋት አጀንዳ የሚያራምድ አንድ ለ20 በሚል የተቋቋመ ቡድን ውስጥ ተሳትፎ እንደነበራቸውም አክሏል፡፡ ቀሪ የሰው ምስክሮችን ቃል ለመቀበል፣ የሰነድ ማስረጃዎችንም ለመሰብሰብና ሌሎች ግብረ አበሮችን ለመያዝ ተጨማሪ 14 የምርመራ ቀናት እንዲፈቀድት ጠይቋል፡፡ ተጠርጣሪዎቹም ባቀረቡት አቤቱታ መርማሪ ቡድኑ የሚፈልገውን ማስረጃ ሰብስቦ መጨረሱን ጠቁመው፣ የዋስትና መብታቸው እንዲከበርላቸው ጠይቀዋል፡፡ የስኳር ሕመምተኛ መሆናቸውን በመግለጽ የስኳር መመርመሪያ መሣሪያ እንዲገባላቸውም ጠይቀዋል፡፡ የባንክ ሒሳባቸው የታገደ መሆኑን ጠቁመው፣ ቤተሰቦቻቸው ችግር ላይ በመሆናቸው የባንክ ዕግድ እንዲነሳላቸው ጠይቀዋል፡፡ ፍርድ ቤቱ ተጠርጣሪዎቹ የጠየቁትን ዋስትና ውድቅ በማድረግ፣ ተጠርጣሪዎቹ እንዲገባላቸው የፈለጉት የስኳር መመርመሪያ መሣሪያ እንዲገባላቸው ወይም የሕክምና ክትትል እንዲደረግላቸው፣ የባንክ ሒሳባቸውን ዕግድ በሚመለከት ዕግዱ እንዲጣል ያደረገው ጠቅላይ ዓቃቤ ሕግ ምክንያቱን እንዲገልጽ ትዕዛዝ ሰጥቷል፡፡ ለመርማሪ ቡድኑም 12 ቀናት በመፍቀድ ለታኅሳስ 12 ቀን 2013 ዓ.ም. ቀጠሮ ሰጥቷል፡፡በሌላ በኩል በሚኖርበት ቤት ውስጥ የተለያዩ የጦር መሣሪያ የተገኘበት የአቶ ሴኩቱሬ ልጅ ባለቤት ታኅሳስ 2 ቀን 2013 ዓ.ም. ፍርድ ቤት ቀርቧል፡፡ ተጠርጣሪው አቶ አብነት ኃይሉሸዋ የሚባል ሲሆን፣ የሚኖርበት ቤት ሲፈተሽ ሁለት የእጅ ቦምቦች፣ 17 ሽጉጦችና ሌሎችም የጦር መሣሪያዎች መገኘታቸውን የፌዴራል ፖሊስ ወንጀል ምርመራ ቡድን ለፍርድ ቤት አስረድቷል፡፡ ተጠርጣሪው ለፍርድ ቤቱ እንደገለጸው፣ የጦር መሣሪያዎቹን በመኝታ ቤቱ ያስቀመጣቸው የባለቤቱ አባት አቶ ሴኩቱሬ እንጂ እሱ እንዳልሆነ አስረድቷል፡፡  መርማሪ ቡድኑ የተጠርጣሪውን ምላሽ በመቃወም ለፍርድ ቤቱ እንዳስረዳው፣ ተጠርጣሪው አገርን በመክደት፣ በአገሪቱ ጥቃትና አመፅ እንዲቀሰቀስ ከሚሠሩ የሕወሓት ቡድን ተልዕኮ በመቀበል ሲሠራ እንደነበር የሚያስረዳ መረጃ መሰብሰቡን ገልጿል፡፡ በርካታ ምርመራዎችን መሥራቱን ጠቁሞ፣ በዚህም ከላይ ከተጠቀሱት የጦር መሣሪያዎች በተጨማሪ 30 የክላሽ ጥይቶችና በርካታ የጦር መሣሪያዎች ማግኘቱን አክሏል፡፡ የኤሌክትሮኒክስ መሣሪያዎችን ለቴክኒክ ምርመራ መላኩን ገልጾ፣ ለተጨማሪ ምርመራ 14 ቀናት እንዲፈቀድት ጠይቋል፡፡ተጠርጣሪው በበኩሉ ለፍርድ ቤቱ እንዳስረዳው አቶ ሴኩቱሬ የባለቤቱ አባት መሆኑን፣ እሱ የሚኖርበት ቤት የመንግሥት ቤቶች ኤጀንሲ ለሌላ ሰው ስለተሰጠ፣ በአቶ ሴኩቱሬ ቤት ውስጥ እየኖረ ቢሆንም፣ የጦር መሣሪያዎቹ የተገኙት ዝግ በሆነው የአቶ ሴኩቱሬ መኝታ ቤት ውስጥ መሆኑንና እሱን እንደማይመለከተው ተናግሯል፡፡ የዋስትና መብቱ እንዲከበርለትም ጠይቋል፡፡ፍርድ ቤቱ የዋስትና ጥያቄውን ውድቅ በማድረግ ሰባት የምርመራ ቀናት በመፍቀድ ለታኅሳስ 9 ቀን 2013 ዓ.ም. ቀጠሮ ሰጥቷል፡፡ታኅሳስ 1 ቀን 2013 ዓ.ም. በተመሳሳይ ፍርድ ቤት የቀረቡት የአቶ ሥዩም መስፍን ባለቤት ወ/ሮ ፈለገሕይወት በርሄና ልጃቸው አጋዚ ሥዩም ናቸው፡፡ የፌዴራል ፖሊስ ወንጀል ምርመራ ቡድን ለፍርድ ቤቱ እንዳስረዳው፣ ተጠርጣሪዎቹ በቁጥጥር ሥር የዋሉት፣ ‹‹ከመስከረም 30 በኋላ መንግሥት የለም፤›› በማለት ከሕወሓት ቡድንና ኦነግ ሸኜ ተልዕኮ በመቀበል፣ በአዲስ አበባ ሁከትና አመፅ ለመቀስቀስ ገንዘብ በማሠራጨትና ወጣቶችን በመመልመል ተጠርጥረው መሆኑን አስረድቷል፡፡ተጠርጣሪዎቹ እናትና ልጅ፣ በአቶ ሥዩም ስም በተመዘገበ የመንግሥት ቤቶችና በፀሐይ ሪል ስቴት በሚገኝ መኖሪያ ቤት ስለሚኖሩ የምርመራ ትዕዛዝ በማውጣት መመርመሩን ገልጿል፡፡ በመንግሥት ቤቶች ውስጥ ሁለት ሽጉጦች ማግኘቱን፣ በፀሐይ ሪል ስቴት በሚገኘው መኖሪያ ቤት ውስጥ ደግሞ የኤሌክትሮኒክስ መሣሪያዎችን ማግኘቱን አስረድቶ፣ ለተጨማሪ ምርመራ 14 ቀናት እንዲፈቀድለት ጠይቋል፡፡ ተጠርጣሪ ወ/ሮ ፈለገ ሕይወት ለፍርድ ቤቱ እንዳስረዱት፣ ፖሊስ አገኘሁ ያለው ሽጉጥ አንደኛው አቶ ሥዩም ራሳቸውን እንዲጠብቁበት የተሰጣቸው መሆኑንና ሁለተኛው ሽጉጥ ደግሞ በውጭ አገር በስጦታ የተበረከተላቸው መሆኑን ተናግረዋል፡፡ ልጃቸው አጋዚ የአዕምሮ ሕመምተኛ መሆኑንና እሳቸውም ታማሚ መሆናቸውን በመግለጽ፣ የዋስትና መብታቸው እንዲከበርላቸው ጠይቀዋል፡፡ፍርድ ቤቱ የዋስትናውን ጥያቄ ውድቅ በማድረግ ለመርማሪ ቡድኑ ስምንት ቀናት በመፍቀድ ለታኅሳስ 9 ቀን 2013 ዓ.ም. ቀጠሮ ሰጥቷል፡፡           